CELEX: 32015D0674
Language: el
Date: 2015-04-20 00:00:00
Title: Απόφαση (ΕΕ) 2015/674 του Συμβουλίου, της 20ής Απριλίου 2015, για την αποδοχή, εξ ονόματος της Ευρωπαϊκής Ένωσης, της τροποποιημένης συμφωνίας για την ίδρυση της Γενικής Επιτροπής Αλιείας για τη Μεσόγειο

30.4.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 111/1
            
         ΑΠΌΦΑΣΗ (ΕΕ) 2015/674 ΤΟΥ ΣΥΜΒΟΥΛΊΟΥ
   της 20ής Απριλίου 2015
   για την αποδοχή, εξ ονόματος της Ευρωπαϊκής Ένωσης, της τροποποιημένης συμφωνίας για την ίδρυση της Γενικής Επιτροπής Αλιείας για τη Μεσόγειο
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 43 παράγραφος 2, σε συνδυασμό με το άρθρο 218 παράγραφος 6 στοιχείο α),
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη την έγκριση του Ευρωπαϊκού Κοινοβουλίου,
   Εκτιμώντας τα ακόλουθα:
   
               (1)
            
            
               Η συμφωνία για την ίδρυση της Γενικής Επιτροπής Αλιείας για τη Μεσόγειο (ΓΕΑΜ) («συμφωνία») θεσπίστηκε και εγκρίθηκε κατά την πέμπτη σύνοδο της διάσκεψης του FAO το 1949 και τέθηκε σε ισχύ την 20ή Φεβρουαρίου 1952.
            
         
               (2)
            
            
               Η Ευρωπαϊκή Κοινότητα κατέστη συμβαλλόμενο μέρος της συμφωνίας της ΓΕΑΜ δυνάμει της έκδοσης της απόφασης 98/416/ΕΚ (1) από το Συμβούλιο.
            
         
               (3)
            
            
               Συνεπεία της έναρξης ισχύος της Συνθήκης της Λισαβόνας την 1η Δεκεμβρίου 2009, η Ευρωπαϊκή Ένωση έχει αντικαταστήσει και διαδεχτεί την Ευρωπαϊκή Κοινότητα.
            
         
               (4)
            
            
               Στις 15 Νοεμβρίου 2013, το Συμβούλιο εξουσιοδότησε την Επιτροπή να διαπραγματευτεί, εξ ονόματος της Ένωσης, τροποποιήσεις της συμφωνίας σχετικά με ζητήματα που εμπίπτουν στην αρμοδιότητα της Ένωσης.
            
         
               (5)
            
            
               Τα κράτη μέλη και η Επιτροπή διενήργησαν διαπραγματεύσεις, ανάλογα με τους αντίστοιχους τομείς ευθύνης τους, σύμφωνα με την εντολή και σε στενή συνεργασία.
            
         
               (6)
            
            
               Οι διαπραγματεύσεις ολοκληρώθηκαν επιτυχώς κατά τη συνεδρίαση της ΓΕΑΜ που διεξήχθη από τις 19 έως τις 24 Μαΐου 2014. Στη συνεδρίαση αυτή η ΓΕΑΜ ενέκρινε το κείμενο της τροποποιημένης συμφωνίας.
            
         
               (7)
            
            
               Σκοπός της τροποποίησης της συμφωνίας είναι ο εκσυγχρονισμός της ΓΕΑΜ και η ενίσχυση του ρόλου της για τη διατήρηση των αλιευτικών πόρων εντός του τομέα ευθύνης της.
            
         
               (8)
            
            
               Οι στόχοι, οι γενικές αρχές και τα καθήκοντα της ΓΕΑΜ έχουν αναθεωρηθεί και διευρυνθεί προκειμένου να διασφαλιστεί η μακροπρόθεσμη διατήρηση και βιώσιμη χρήση των έμβιων θαλάσσιων πόρων και του περιβάλλοντός τους.
            
         
               (9)
            
            
               Η τροποποιημένη συμφωνία είναι ευθυγραμμισμένη με τις αρχές της κοινής αλιευτικής πολιτικής της Ένωσης. Ως εκ τούτου, η αποδοχή της είναι προς όφελος της Ένωσης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται εξ ονόματος της Ένωσης η τροποποιημένη συμφωνία για την ίδρυση της Γενικής Επιτροπής Αλιείας για τη Μεσόγειο.
   Το κείμενο της τροποποιημένης συμφωνίας επισυνάπτεται στην παρούσα απόφαση.
   Άρθρο 2
   Ο Πρόεδρος του Συμβουλίου ορίζει το πρόσωπο που είναι αρμόδιο να προβεί, εξ ονόματος της Ένωσης, στην κοινοποίηση προς τον FAO της αποδοχής της τροποποιημένης συμφωνίας από μέρους της Ευρωπαϊκής Ένωσης (2).
   Άρθρο 3
   Η παρούσα απόφαση αρχίζει να ισχύει την ημερομηνία της έκδοσής της.
   
      Λουξεμβούργο, 20 Απριλίου 2015.
      
         
            Για το Συμβούλιο
         
         
            Ο Πρόεδρος
         
         J. DŪKLAVS
      
   
   
      (1)  Απόφαση 98/416/ΕΚ του Συμβουλίου, της 16ης Ιουνίου 1998, σχετικά με την προσχώρηση της Ευρωπαϊκής Κοινότητας στη Γενική Επιτροπή Αλιείας για τη Μεσόγειο (ΕΕ L 190 της 4.7.1998, σ. 34).
   
      (2)  Η ημερομηνία έναρξης ισχύος της τροποποιημένης συμφωνίας θα δημοσιευτεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.